กสิกรไทยแนะลูกค้าขนาดใหญ่ล็อกเงินกู้ยาวกันดอกเบี้ยขึ้น
กสิกรไทย แนะลูกค้าขนาดใหญ่ล็อกเงินกู้ระยะยาว แทนดอกเบี้ยระยะสั้น กันดอกเบี้ยขาขึ้น
13 พ.ค. 2553

กสิกรไทย แนะลูกค้าขนาดใหญ่ล็อกเงินกู้ระยะยาว แทนดอกเบี้ยระยะสั้น กันดอกเบี้ยขาขึ้น
นายวศิน วณิชย์วรนันต์ รองกรรมการผู้จัดการ ธนาคารกสิกรไทย แนะนำผู้ประกอบการขนาดใหญ่ให้หันล็อกดอกเบี้ยเงินกู้ระยะยาวในช่วงนี้ เพื่อป้องกันดอกเบี้ยที่จะเข้าสู่ภาวะขาขึ้นในช่วงปลายปี เนื่องจากปัจจุบันผู้ประกอบการขนาดใหญ่ยังใช้เงินกู้ระยะสั้น หากเปลี่ยนระยะเวลาการขอกู้ช่วงนี้จะได้ต้นทุนการเงินถูกลง
อย่างไรก็ดีช่วงนี้ผู้ประกอบการขนาดใหญ่ได้หันมาระดมทุนในประเทศมากขึ้น จากเดิมที่ระดมทุนในต่างประเทศ เนื่องจากขณะนี้สภาพคล่องในประเทศยังมีอยู่มาก และสถานการณ์ในต่างประเทศไม่เอื้ออำนวยต่อการกู้เงิน
ก่อนหน้านี้ธนาคารกสิกรไทย ประเมินว่า จะเห็นดอกเบี้ยเงินกู้ปรับขึ้นไม่เกิน 0.5% ในปีนี้ หากดอกเบี้ยนโยบายของธนาคารแห่งประเทศไทย(ธปท.) ทยอยปรับขึ้นทั้งปีถึง 0.75%
ด้านนายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย เตือนผู้ประกอบการส่งออกปิดความเสี่ยงค่าเงิน เนื่องจากเงินบาทยังมีความผันผวนในทิศทางแข็งค่ามากกว่าจะเห็นเงินบาทอ่อน จากการส่งออกไตรมาสแรกขยายตัวได้ดี และหากธปท.ไม่เข้าแทรกแซงค่าเงิน จะเห็นเงินบาทแข็งค่าขึ้นไปอยู่ที่ 31.50-31.80 บาทต่อเหรียญสหรัฐ 
สำหรับปัญหาในกรีซนั้น เชื่อว่ายังไม่จบโดยง่าย ฉะนั้นหากผู้ประกอบการรายใดที่ส่งออกไปยังสหภาพยุโรป ก็ควรป้องกันความเสี่ยงค่าเงิน รวมทั้งอาจขอเปลี่ยนรายได้จากการส่งออกเป็นสกุลเงินเหรียญสหรัฐ หรือสกุลเงินอื่นแทนเงินยูโร เพราะจะมีความเสี่ยงมากขึ้น ซึ่งปัจจุบันผู้ส่งออกของไทยส่งออกไปยังสหภาพยุโรปประมาณ 10-15% ของการส่งออกรวมทั้งประเทศ ขณะที่ตั้งแต่ต้นปีจนถึงขณะนี้เงินบาทแข็งค่ากว่าเงินยูโร 10%